นายกรัฐมนตรี มอบนโยบายกองอำนวยการรักษาความมั่นคงภายในราชอาณาจักร ปี 2563 กำชับให้ทำงานเชิงรุกมากขึ้น
นายกรัฐมนตรี มอบนโยบายกองอำนวยการรักษาความมั่นคงภายในราชอาณาจักร ปี 2563 กำชับให้ทำงานเชิงรุกมากขึ้น พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการอำนวยการรักษาความมั่นคงภายในราชอาณาจักร(กอ.รมน.) กล่าวว่า วันนี้เป็นการประชุม แถลงผลงานของกองอำนวยการรักษาความมั่นคงภายในราชอาณาจักร ปี 2562 และมอบนโยบาย ปี 2563 หลายอย่างมีความก้าวหน้าบางปัญหาก็จะต้องแก้ไขกันไป ยอมรับว่า ปัญหาหลายอย่างไม่สามารถแก้ไขให้เสร็จภายในวันเดียวเพราะมีความซับซ้อน เป็นผลมาจากปัจจัยภายในและภายนอก บางเรื่องก็ไม่สามารถพูดได้ เพราะจะมีผลกระทบกับแนวทางแก้ปัญหาได้นายกรัฐมนตรีและรัฐมนตรีว่าการกระทรวงกลาโหม  กล่าวถึงการประกาศเคอร์ฟิวในพื้นที่ภาคใต้ ภายหลังเกิดเหตุบุกยิงป้อมจุดตรวจรักษาความปลอดภัยหมู่บ้าน ตำบลลำพะยา อำเภอเมือง จังหวัดยะลา จนมีผู้เสียชีวิต 15 คน โดยห้ามบุคคลใดเข้า หรือออกจากบริเวณพื้นที่ อาคาร หรือสถานที่ที่เกี่ยวข้องกับการปฏิบัติหน้าที่ของกองอำนวยการรักษาความมั่นคงภายในราชอำณาจักร และภายในระยะเวลาการปฏิบัติหน้าที่ของกองอำนวยการรักษาความมั่นคงภายในราชอาณาจักร เว้นแต่เป็นบุคคลที่ได้รับการยกเว้น ว่า ยังไม่ได้กำหนดกรอบเวลา แต่จะต้องเริ่วที่สุด เพื่อผลของการสืบสวนสอบสวน และเพื่อไม่ให้มีการข้ามไปมาในช่วงนี้ ซึ่งเจ้าหน้าที่กำลังติดตามตัวอยู่ ส่วนกลุ่มผู้ก่อเหตุที่แฝงตัวเข้ามาในกลุ่มของประชาชนทั่วไป ก็ต้องสืบสวนสอบสวน ซึ่งขณะนี้มีความคืบหน้าบ้างแล้ว แต่ไม่สามารถเปิดเผยได้ เพราะต้องใช้หลักฐานทางนิติวิทยาศาสตร์ด้วย ไม่สามารถเข้าไปจับกุมใครก็ได้ ต้องนำหลักฐานในที่เกิดเหตุมาติดตาม ขอเวลาตรวจสอบก่อน ทั้งเรื่องปืนปลอกกระสุน น่าจะได้มีความคืบหน้าเร็วๆ นี้ อย่างไรก็ตามเหตุที่เกิดขึ้นเป็นกลยุทธ์ของผู้ก่อเหตุ ให้เกิดความรุนแรง เพื่อกดดันการทำงานของเจ้าหน้าที่รัฐ ซึ่งการแก้ปัญหาของภาครัฐ สามารถลดระดับความรุนแรงลงได้มากประชาชนให้ความร่วมมือมากขึ้น แต่คนที่มีปัญหาคือ คนที่ไม่ได้อยู่ในพื้นที่ จะมองเพียงเรื่องสิทธิมนุษยชนอย่างเดียวนายกรัฐมนตรีและรัฐมนตรีว่าการกระทรวงกลาโหม ยังกล่าวถึงการพูดคุยสันติสุข ว่า จะต้องปรับวิธีการไปเรื่อยๆ เพราะมีหลายกลุ่มหลายฝ่าย ทั้งผู้นำการเมือง การทหาร คนรุ่นเก่า และคนรุ่นใหม่ ซึ่งวันนี้ก็ได้สั่งให้ทำงานเชิงรุกมากขึ้น แต่ต้องระวังการใช้อาวุธต่างๆ การบังคับใช้กฎหมายก็ต้องไม่ละเมิดสิทธิมนุษยชน